जमानत लेने से इनकार; 12 जून को पिपली में महापंचायत, अब सिर्फ शाहबाद में ही धरना
Haryana (Kurukshetra) Farmers Protest Latest News Update - हरियाणा में सूरजमुखी की खरीद MSP पर करने के लिए बवाल हो रहा है। मंगलवार को दिल्ली-चंडीगढ़ हाईवे जाम करने की कोशिश पर पुलिस ने किसानों पर लाठीचार्ज किया।
हरियाणा में सूरजमुखी की खरीद MSP पर करने के लिए बवाल मच गया है। बुधवार को कुरुक्षेत्र के शाहबाद में किसान नेताओं की रिहाई और एमएसपी को लेकर पंचायत हुई। जिसमें किसान संगठनों ने 12 जून को पिपली में महापंचायत का फैसला लिया।
इसके साथ उन्होंने कहा कि सभी जगह के धरने हटा दिए जाएंगे, सांकेतिक धरना शाहबाद में अनाज मंडी के सामने शाहबाद लाडवा रोड पर निरंतर जारी रहेगा। इस पंचायत में किसान नेता राकेश टिकैत भी पहुंचे थे।
इससे पहले हिरासत में लिए गुरनाम सिंह चढ़ूनी समेत 9 किसान नेताओं को पुलिस ने बुधवार दोपहर बाद कुरुक्षेत्र जिला कोर्ट में पेश किया। अदालत में सभी ने जमानत लेने से मना कर दिया। इसके बाद सभी को 14 दिन की न्यायिक हिरासत में जेल भेज दिया गया।
बीते कल दिल्ली-चंडीगढ़ हाईवे जाम करने पर गुरनाम चढ़ूनी और दूसरे किसान नेताओं को हिरासत में लिया गया था। किसानों ने रिहाई के लिए सरकार और प्रशासन को 11 बजे तक का अल्टीमेटम दिया था।
इस बीच करनाल पहुंचे राकेश टिकैत ने कहा- 'ऐसा पहली बार हुआ कि किसानों पर MSP को लेकर लाठीचार्ज हुआ हो। अब देश में दिल्ली से बड़ा आंदोलन MSP पर होगा।
टोल प्लाजों पर किसानों का धरना
किसानों की गिरफ्तारी के विरोध में किसानों ने टोल प्लाजा पर प्रदर्शन किया। हिसार, सिरसा, रोहतक, करनाल, अंबाला और कुरूक्षेत्र समेत कई जिलों में किसान टोल प्लाजा पर धरने पर बैठे। किसानों ने चेतावनी दी कि अगर हिरासत में लिए किसानों की रिहाई नहीं हुई तो पूरे हरियाणा की सड़कें जाम कर देंगे।
रोहतक में पुलिस-किसानों में झड़प
वहीं रोहतक में किसानों ने नेशनल हाईवे नंबर 9 जाम किया। पुलिस ने इसे जबरन खुलवाने की कोशिश की तो दोनों पक्षों में झड़प हो गई। जिसके बाद पुलिस ने अखिल भारतीय किसान यूनियन (चढ़ूनी) रोहतक के जिला अध्यक्ष अंकुश सिवाच और वार्ड नंबर एक से जिला पार्षद अमित को हिरासत में लिया।
करनाल में किसान हिरासत में लिए
करनाल में भी किसान दिल्ली-चंडीगढ़ हाईवे NH-44 पर बसताड़ा टोल के पास जाम करने पहुंच गए। यहां पुलिस ने पहले किसानों को समझाने की कोशिश की, वे नहीं माने तो उन्हें हिरासत में लिया गया। शाम को पुलिस ने उन्हें रिहा कर दिया।
मंगलवार को जम्मू-दिल्ली हाईवे जाम करने पर पुलिस ने किसानों को लाठीचार्ज कर खदेड़ दिया था। जिसके बाद भाकियू अध्यक्ष गुरनाम सिंह चढ़ूनी समेत 150 किसानों को हिरासत में लिया गया। वहीं करीब 700 किसानों पर केस दर्ज किया गया है।
किसानों को लेकर कहां क्या-क्या हुआ:-
पढ़िए, इस मामले में कल क्या हुआ...
चढ़ूनी के अगुआई में हाईवे जाम किया
हरियाणा सरकार ने कहा कि वे सूरजमुखी को भावांतर योजना के तहत खरीद करने को तैयार है। जिसमें मार्केट रेट पर खरीद में हुए नुकसान की भरपाई सरकार करती है। मगर, किसान MSP पर खरीद की मांग कर रहे हैं। सरकार से बातचीत विफल होने के बाद कल मंगलवार को उन्होंने जम्मू-दिल्ली नेशनल हाईवे को जाम कर दिया।
किसानों ने हाईवे जाम किया, पुलिस ने लाठीचार्ज किया
पुलिस हाईकोर्ट के ऑर्डर लाई और 15 मिनट में जाम खोलने को कहा। किसान नहीं माने तो पुलिस ने जमकर लाठीचार्ज किया। किसानों को दौड़ा-दौड़ाकर पीटा गया और हिरासत में ले लिया गया। इस दौरान किसानों की तरफ से भी पत्थरबाजी करने के आरोप लगे। हालांकि पुलिस देर शाम हाईवे खुलवाने में कामयाब रही।
कांग्रेस बोली- भाजपा का किसान विरोधी रवैया
कांग्रेस प्रवक्ता जयराम रमेश ने इस मुद्दे पर कहा- ''भाजपा का किसान विरोधी रवैया बार-बार सामने आ रहा है। कभी भूमि अधिग्रहण अध्यादेश और काले कृषि कानून लाकर किसानों पर हमले किए जाते हैं तो कभी उनपर सीधा वार किया जाता है, जैसा कि कुरुक्षेत्र में हुआ। शांतिपूर्ण ढंग से प्रदर्शन कर रहे किसानों पर हुए लाठीचार्ज की हम कड़ी भर्त्सना करते हैं। सरकार को MSP की उनकी मांग पूरी करनी चाहिए न कि बेरहमी से उनकी आवाज़ को दबाने का प्रयास।''
ये खबरें भी पढ़ें:-
कुरुक्षेत्र लाठीचार्ज पर BJP-JJP गठबंधन में फूट: BJP मंत्री के सामने फूटा रामकरण का गुस्सा; शुगरफेड के चेयरमैन पद से इस्तीफे की घोषणा 
हरियाणा में सूरजमुखी की फसल पर MSP की मांग कर रहे किसानों पर हुए लाठीचार्ज पर BJP की सहयोगी जजपा ने तेवर सख्त कर दिए हैं। JJP के शाहाबाद से MLA रामकरण काला का इसके विरोध में BJP सरकार के मंत्री बनवारी लाल की प्रेस कॉन्फ्रेंस में गुस्सा फूट पड़ा। उन्होंने लाठीचार्ज के फैसले को गलत बताते हुए शुगरफेड के चेयरमैन पद से इस्तीफे की घोषणा कर डाली (पूरी खबर पढ़ें)
हरियाणा में विपक्ष सरकार पर हमलावर, हुड्‌डा बोले- क्या MSP मांगना गुनाह
हरियाणा के कुरुक्षेत्र में किसानों पर हुए लाठीचार्ज को लेकर विपक्षी दल सरकार पर हमलावर हो गए हैं। आम आदमी पार्टी (AAP), कांग्रेस सहित INLD ने सरकार के इस फैसले की निंदा की है। पूर्व सीएम भूपेंद्र सिंह हुड्‌डा ने कहा है कि किसानों पर लाठीचार्ज बेहद निंदनीय है। क्या MSP की मांग करना गुनाह है?। सरकार की हठधर्मिता के कारण किसान 6400 रुपए MSP की फसल 4000-4500 में बेचने को मजबूर हैं (पूरी खबर पढ़ें)